ຫົວໜ້າ ສປຊ ຮຽກຮ້ອງ ໃຫ້ນາໆຊາດ ຊ່ອຍໂຊມາເລຍ
ເລຂາທິການ ສປຊ ຮຽກຮ້ອງໃຫ້ນາໆຊາດ ຊ່ອຍໂຊມາເລຍ ຈັດຕັ້ງການຮັກສາຄວາມປອດໄພ ແລະສ້າງສະຖຽນລະພາບ
ເລຂາທິການໃຫ່ຍຂອງອົງການສະຫະປະຊາຊາດ ທ່ານ Ban Ki-Moon ຮຽກຮ້ອງໃຫ້ ປະຊາຄົມນາໆຊາດພາກັນ ເສີມຂະຫຍາຍຄວາມປອດໄພໃນໂຊມາເລຍ ໃນຂະນະທີ່ປະ ເທດດັ່ງກ່າວພວມເຄື່ອນໄຫວຈາກລັດຖະບານໄລຍະຂ້າມຜ່ານໃນປັດຈຸບັນ ໄປສູ່ການມີ ລັດຖະບານຖາວອນ ຄໍາຖະແຫລງຂອງທ່ານ Ban ມີຂຶ້ນໃນວັນສຸກມື້ນີ້ທີ່ກອງປະຊຸມກ່ຽວກັບໂຊມາເລຍ ທີ່ ຈັດຂື້ນຢູ່ນະຄອນອິສຕັນບຸນປະເທດເທີກີ ແມ່ນເພັ່ງເລັງໃສ່ການຊ່ວຍເຫຼືອ ໃຫ້ໂຊມາເລຍ ສ້າງຕັ້ງລັດຖະບານທີ່ມີສະຖຽນລະພາບແລະເລືອກຕັ້ງເອົາປະທານາທິບໍດີຄົນໃໝ່ ພາຍ ໃນວັນທີ 20 ເດືອນສິງຫາຈະມາເຖິງນີ້ ທ່ານກ່າວຕໍ່ບັນດາຜູ້ຕາງໜ້າຈາກ 54 ປະເທດ ທີ່ມາເຕົ້າໂຮມກັນວ່າ ໂຊມາເລຍຈຳເປັນຕ້ອງໄດ້ສ້າງຄວາມເປັນນໍ້ານຶ່ງໃຈດຽວກັນ ຖ້າມ ກາງການປະເຊີນໜ້າກັບການກໍ່ການຮ້າຍ ໂຈນທະເລແລະໄພແຫ້ງແລ້ງ ຫົວໜ້າອົງການສະຫະປະຊາຊາດກ່າວຕື່ມວ່າ ຄວາມສໍາເລັດໃນການສ້າງສາພາກສ່ວນ ການຮັກສາຄວາມປອດໄພຂອງໂຊມາເລຍ ແລະການປົກຄອງດ້ວຍຕົວບົດໝາຍນັ້ນ ມີ ຄວາມຕ້ອງການໃຫ້ໂຊມາເລຍແລະປະຊາຄົມນາໆຊາດທັງໝົດພົວພັນກັນຫຼາຍຂຶ້ນ ທ່ານ Ban ຍັງຮຽກຮ້ອງຕື່ມອີກ ໃຫ້ບັນດາຜູ້ບໍລິຈາກ ໃຫ້ການສະໜັບສະໜຸນຕໍ່ການ ດຳເນີນຄວາມພະຍາຍາມທີ່ຫຼໍ່ແຫຼມສຳຄັນນີ້ ທ່ານກ່າວວ່າ ພາກສ່ວນເອກກະຊົນຂອງ ໂຊມາເລຍ ກໍມີບົດບາດເຊັ່ນກັນໃນການສ້າງສາປະເທດຊາດບ້ານເມືອງ ທ່ານເວົ້າວ່າ ບັນດາສະຕີ ແລະຊາວໜຸ່ມຂອງໂຊມາເລຍ ສາມາດປ່ຽນແປງປະເທດໄດ້ ແຕ່ຄູ່ຮ່ວມປະຕິບັດງານ ຕ້ອງໄດ້ເພີ່ມທະວີໃນພາກສ່ວນຂອງເຂົາເຈົ້າເຊັ່ນກັນ ທ່ານ Ban ກ່າວວ່າ ມັນເປັນສິ່ງສໍາຄັນທີ່ສຸດທີ່ໂຊມາເລຍສ້າງສາລະບົບທີ່ປັບໂຕໄດ້ແລະທັບ ມ້າງວົງຈອນພາວະສຸກເສີນ ລັດຖະບານໄລຍະຂ້າມຜ່ານຂອງໂຊມາເລຍກໍາລັງສູ້ລົບກັບພວກກະບົດຈາກກຸ່ມມຸສ ລິມຫົວຮຸນແຮງຈັດ al-Shabab ໂຊມາເລຍບໍ່ມີລັດຖະບານກາງທີ່ໝັ້ນຄົງ ມີສະຖຽນ ລະພາບ ມາໄດ້ສອງທົດສະວັດແລ້ວ